39. schôdza NR SR - 5.deň - B. popoludní
Dátum: 2014-10-21
Poslanec: Mikloško, Jozef (KDH)
Druh vystúpenia: Vystúpenie v rozprave

68. Dobrý večer, vážené panie podpredsedníčky, vážení kolegovia, kolegyne, vážená pani spravodajkyňa. Tak ja myslím, že je to úspešný zákon, pretože už takú diskusiu, dlhú, sme dávno nemali. A všeličo sa tu vyventilovalo, toľko tém, koľko poslancov. Tak ja, nakoľko tých faktických nemalo byť toľko, ja na pár zareagujem a potom sa vrátim veľmi rýchlo k zákonu, no. Tu sa hovorilo o potravinách, lacných v Rakúsku, drahých u nás a tak ďalej. Iste to všetci vieme, ale veľa sa o tom diskutuje aj na Facebooku, 10 percent DPH v Rakúsku, 20 DPH na potraviny u nás. Dotácie v Európskej únii, z ktorých my máme voľakedy 40 percent, teraz 60 percent. Tým pádom sú ich potraviny omnoho atraktívnejšie. Dotácie Ameriky sú ešte väčšie, farmárom svojim. Zabíja to celú Afriku. Nedávno bol krásny film o tom na STV 2. Ale to je prvá poznámka. Druhá k pánovi Hlinovi, neviem, či tu je Lojzko. Bilbordové šumy, no, je to pravda, naozaj, idúcky domov autom, tak sú tisícky bilbordov. Idú voľby. Ja som voľakedy mal tri bilbordy dva týždne, aj to som mal výčitky svedomia. Teraz každý poslanec do miestneho zastupiteľstva má x bilbordov, jeden za druhým, čiže vlastne za to skôr môžu tí poslanci alebo kandidáti ako tie firmy, ktoré to potom, alebo zákony nakoniec, ktoré to umožňujú. Ale fakt, že je toho v poslednom čase veľa. U nás v bufete neni, bohužiaľ, víno, ale to teda radšej vyškrtnem zo svojho príspevku, potom keď budem to korigovať. Ale je tam Aloe vera. To je výborný nápoj, vraj posilňuje činnosť mozgu, tak vždycky si ho dám. A predvčerom som ho doniesol aj domov a svokre som ho dal, teda má 96 rokov, aby sme posilnili mozog, ale ona povedala, že to ona vôbec nepotrebuje: vráť to svojim kolegom do parlamentu, tam to potrebujú, keď to sledujem, tie prenosy. Dúfam, že ma nesleduje dneska. No a posledné, čo poviem pánovi Šebejovi, je tuná, tak to som nevedel, že on je taký dobrý chemik, biochemik. Ja teda tiež mám štátnice z chémie a rozmýšľal som, jako by som vás trocha ohúril. Tak som chcel najprv hovoriť o matematike len to by bola nuda sama, nejaká štatistika alebo nejaké diferenciálne integrálne rovnice. Ale, Ferko Šebej, vyskúšam ťa a už potom pôjdem k veci. Či vieš, čo to je: para-para-dichlor-difenyl-trichlor-metyl-metan? Potom mi to povieš v technickej poznámke. Alebo čo je dimetylglyoxim? Na to sa pamätám, je tomu 50 rokov. To prvé, druhé sa volá Čugajevovo činidlo, to prvé je DDT, a druhé, dokazuje sa tým nikel v analytike. Vidíte, že aj ja som múdry, nielen Fero Šebej. Dobre. (Reakcia v sále.) Tak, vážení, a teraz už vôbec k zákonu. Súhlasím, že v bufetoch by sa nejakým spôsobom malo obmedziť všetko, čo sa tam predáva. Neviem si predstaviť, že by naozaj sa dnes osemnástkam predávali alkoholické nápoje a pivo alebo tabakové výrobky a výrobky z nich, no, z tabaku. Toto je tam asi troška redundantné, to určite sa v školách asi nepredáva, nemôže predávať. Iste si to v tých bufetoch alebo v potravinách vedľa môžu kúpiť títo ľudia. Aj si, bohužiaľ, kupujú. Na druhej strane, keď sa pozrieme, a tá diskusia ukázala, naozaj tých nezdravých potravín je všade veľmi veľa, v obchodných reťazcoch, v bufetoch, a teda prečo nezaútočiť na hotdogy, alebo po slovensky "teplých psov"? Ale máme tu jazykový zákon. McDonaldy, proste, rýchle tieto, KFC a tak ďalej a tak ďalej. Tak naozaj, tieto americké vzory rýchle najedenie sa s nejakým divným mäsom dotovaným všelijakými vitamínmi, ja neviem čím, na rýchly rast, je tiež vážna, veľmi vážna téma, no. O športe sa tu veľa rozprávalo, o prevencii. Keď deťom nedáme prístup k športu zo začiatku a neukážeme, že treba sa sebazapierať, drina, pot, tréning a tak ďalej a tak ďalej, tak z nich zostanú títo tlstí študenti, ktorí naozaj kotrmelec nevedia a napchávajú sa hamburgermi. To je, bohužiaľ, pravda, no. To je tiež téma, ktorá by sa tu voľakedy... A určite, keď športujete, tak určite jete Tatranku alebo neviem čo, všetko spálite, vybeháte, vypotíte všetko zlé zo seba, a teda to nie je, bohužiaľ, prípad dnešnej našej mládeže, no. Samozrejme, v dôvodovej správe by som troška aj pozitívne možná povedal niečo, alebo že teda treba jesť mlieko, jogurty, syry, mliečne výrobky, ovocie, zeleninu a neviem čo ešte, džúsy a tak ďalej. A teda toto tam v prvom rade treba dávať, no. Tak ja by som tam spomenul, aby sme neboli len zakazujúci a negatívni. Taká asociácia, maličká, no. Pamätáte sa, že voľakedy za socializmu sme si čo kupovali ? Tatranku a čokoládu, ktorá sa volala Rumba. Pamätáš sa? Ty sa ešte nepamätáš, pán Poliačik, ty si ešte ani nežil vtedy. Ale Rumbu ešte stále predávajú. Proste išiel si do samoobsluhy, postavil sa do radu, polhodinu čakal a za minútu si si kúpil Rumbu a Tatranku a išiel si von, lebo si nemal väčší výber. Teraz je to opačne teda, teraz hneď dostaneš košík, môžeš ísť dopredu, hodinu sa rozhoduješ, že či si kúpiš z tých sto sort alebo z týchto sort, medzi ktorými je iste aj veľa nezdravých a iste veľa aj závadných. Ale to by mal niekto iný ustrážiť. No záverom ešte, samozrejme, čo všetko škodí deťom, no. Nielen výživa, ale aj chýbajúce rodinné prostredie, čas rodičov, tvrdá sparťanská výchova, možno aj určitá forma vojenskej prípravy. Nemajú ju. A, samozrejme, drogy, ponuka, počítač, všetko, čo je na nej, televízie nemožné, pornografia. Nedávno, a stále to Tatrabanka opakuje, bankové konto pre deti, kartu pre malé deti, aby si uvedomili, že si môžu vybrať svoje vreckové – rodičia tam budú posielať cez internetbanking – ony si budú vyberať, budú zodpovedať a tak ďalej. Čiže podľa mňa je to tiež veľmi choré a tiež to naše deti posúva niekde inde. No a posledná poznámka, tiež troška asociatívna. Zdravá výživa je samozrejme dôležitá, ale keď sa pozriem na našich dedov a pradedov niekde na východe, no, tak dlho žili a všeličoho sa dožili, aj kopu vecí urobili a nemali páru o nejakej zdravej výchove či výžive. Najedli sa klobásky, slaninky, zapili všeličím, a teda dlho, dlho žili. A je to zaujímavé, že dneska napriek tomu, že dýchame veľmi zlý vzduch, smog, že jeme nezdravé potraviny, že sa vzrušujeme, neviem čím všetkým, horory, choroby, detektívky v televíziách, predsa relatívne dlho žijeme. To je zaujímavé. Každý rok sa o tri mesiace zvyšuje vekový priemer nášho života. A dneska seniori tretinu svojho života prežijú v penzii, vlastne na oddychu, čo začína byť veľmi vážny problém. Čiže aj tu troška chcem podčiarknuť, vrátiť sa k tým našim dedom a pradedom z východu. Chudobný, skromný, tvrdý život, ale mali určitú orientáciu, určitú dobrotu v srdci, určitú duchovnú orientáciu, ktorá ich tiež svojím spôsobom držala nad vodou, Čiže dovoľte teda, že teda by som skončil takúto komplexnú, by som povedal, asociatívnou metódou získaný príspevok. Ale ja si myslím, že keby zákon prejde – a prečo by nemohol prejsť? – samozrejme by sa mal v druhom kole vylepšiť a dať sa tam nejaké veci, ktoré tu aj z diskusií vyplynuli. (Prerušenie vystúpenia predsedajúcou.) Laššáková, Jana, podpredsedníčka NR SR Sme v druhom čítaní, pán poslanec. Mikloško, Jozef, poslanec NR SR Nemusíme do detí všetko pchať to, čo trh ponúka. To je, myslím, dobré. A že aj škola má byť v tomto vzorom, to je tiež dobré. Ďakujem.